L'article 19 de la Llei 39/2006, de 14 de desembre, de promoció de l'autonomia personal i atenció a les persones en situació de dependència, va establir una prestació econòmica d'assistència personal per a les persones en situació de gran dependència.
L'objectiu general d'aquesta prestació és facilitar la contractació d'una assistència personal, la finalitat de la qual serà permetre l'accés a l'educació i al treball, i una vida més autònoma en l'exercici de les activitats bàsiques de la vida diària.
D'altra banda, la disposició addicional primera de la Llei 12/2007, d'11 d'octubre, de serveis socials, entre les mesures per a la promoció de l'autonomia personal, preveu, en l'apartat cinquè, la regulació per reglament de la figura de l'assistent personal.
Tanmateix, les dues lleis esmentades no concreten ni precisen els elements essencials de la prestació (objecte, modalitats, requisits de les persones beneficiàries i del personal d'assistència, quanties, compatibilitats i incompatibilitats), sense els quals no és possible la seva aplicació ni tampoc l'establiment d'instruments jurídics per garantir la qualitat del servei i protegir els interessos de les persones beneficiàries.
Per aquesta raó, el Departament d'Acció Social i Ciutadania, d'acord amb les necessitats existents, i tenint en compte l'evolució del sistema estatal d'atenció a la dependència en els primers mesos de desplegament, ha decidit regular normativament, en una disposició específica, la prestació econòmica d'assistència personal.
La prestació, segons la Llei estatal, procura facilitar la integració laboral i educativa de les persones en situació de gran dependència i, en conseqüència, la seva autonomia i integració social plena, sense que això suposi una minva de la seva autonomia en les activitats bàsiques de la vida diària.
Al mateix temps, la prestació es dissenya en atenció a les diverses alternatives existents de treball i educació, presencial i virtual, i a les necessitats dels seus destinataris.
Per això, l'assistència personal s'estructura en dues modalitats.
En primer lloc, la prestació d'acompanyament, d'intensitat més limitada, per donar suport a la integració laboral i educativa de caràcter presencial.
En segon lloc, la prestació de suport personal, dotada d'un nivell addicional de protecció, per impulsar les modalitats laborals i educatives, virtuals i presencials, en règim de dedicació completa, i, també, la participació cívica de les persones beneficiàries.
Aquesta disposició normativa també regula els requisits personals i materials de la prestació, entre ells la idoneïtat i la formació del personal d'assistència, la quantia de les prestacions i el règim de compatibilitats i incompatibilitats, raó per la qual es modifiquen simultàniament les ordres ASC/433/2007, de 23 de novembre (prestacions econòmiques), i ASC/55/2008, de 12 de febrer (compatibilitats i incompatibilitats).
L'Ordre regula alhora la relació jurídica transitòria entre aquesta disposició, aprovada en aquest moment per no allargar la demora en el desplegament de la prestació i atendre les situacions socials d'especial necessitat que s'hi protegeixen, i la futura Cartera de Serveis Socials, en què s'integraran properament totes les prestacions socials existents, entre elles la que és objecte d'aquesta disposició.
D'altra banda, els primers mesos de desplegament de la Llei estatal de dependència han posat de manifest la necessitat d'establir mecanismes de correcció de determinades situacions de desequilibri en la gestió de les prestacions econòmiques.
L'Ordre també estableix un mecanisme per compensar la reducció de les prestacions socials anàlogues en els imports de les prestacions econòmiques, establert per l'article 31 de la Llei estatal de dependència.
El mecanisme consisteix en una garantia d'import mínim, per evitar els casos en què l'aplicació inevitable i obligada de la Llei deixi les persones beneficiàries amb menys recursos sense cap cobertura addicional.
Finalment, l'Ordre adopta les denominacions previstes en la Llei 12/2007, d'11 d'octubre, de serveis socials, que va entrar en vigor l'1 de gener de 2008.
En concret, la disposició introdueix la nova denominació de la xarxa d'atenció a la dependència, anomenada.Sistema Català d'Autonomia i Atenció a la Dependència., d'acord amb la disposició addicional cinquena de la Llei.
Igualment, l'Ordre empra el nom de.Sistema Públic de Serveis Socials. (títol II de la Llei).
En l'àmbit material de l'atenció a la dependència, el Govern de la Generalitat va aprovar el Decret 115/2007, de 22 de maig, pel qual es determinen els òrgans de la Generalitat de Catalunya competents per aplicar la Llei 39/2006, de 14 de desembre.
L'article 3.2 del Decret atribueix, entre d'altres, al departament competent en serveis socials les altres funcions derivades de l'aplicació de la Llei.
Per tot això, vist l'informe del Consell General de Serveis Socials, i en ús de les facultats que m'atorguen els articles 12.d) de la Llei 13/1989, de 14 de desembre, d'organització, procediment i règim jurídic de la Generalitat de Catalunya, i l'article 3.2 del Decret 115/2007, de 22 de maig,
L'objecte d'aquesta Ordre és regular la prestació econòmica d'assistència personal i ampliar el nivell de protecció del Sistema Català d'Autonomia i Atenció a la Dependència (SCAAD).
Prestació econòmica d'assistència personal
2.1 La finalitat de la prestació econòmica d'assistència personal és facilitar l'accés de les persones en situació de gran dependència a l'educació i al treball i fer possible, de manera vinculada a l'objectiu anterior, una major autonomia en les activitats bàsiques de la vida diària.
2.2 L'objecte de la prestació econòmica d'assistència personal és contribuir a la contractació d'un servei d'assistència personal, durant un nombre determinat d'hores mensuals.
2.3 Llevat del que estableix l'article 8 d'aquesta Ordre, la prestació econòmica d'assistència personal té naturalesa jurídica de dret subjectiu i està garantida per a les persones en situació de gran dependència.
3.1 La prestació econòmica d'assistència personal s'estructura en les modalitats següents:
a) Prestació d'acompanyament a activitats laborals i/o educatives.
b) Prestació de suport personal i integració laboral i/o educativa.
3.2 La prestació d'acompanyament a activitats laborals o educatives inclou l'acompanyament de la persona beneficiària en les activitats de caràcter laboral, ocupacional i/o educatiu, fora de la seva llar habitual.
3.3 La prestació de suport personal i integració laboral i/o educativa es concedeix per facilitar el desenvolupament d'activitats de la vida diària, laborals i/o educatives i propiciar la participació en la vida social i econòmica de la persona beneficiària.
Les activitats laborals i educatives compreses en aquesta modalitat poden tenir lloc, indistintament, dintre i fora del domicili habitual de la persona beneficiària.
3.4 La prestació de suport personal i integració laboral i/o educativa inclou, almenys, les accions següents:
a) Atenció personal (suport a la higiene personal, l'alimentació, la mobilitat i la cura de la salut, entre d'altres).
b) Suport a l'organització, la neteja i l'ordre de la llar.
c) Acompanyament i suport en gestions personals fora de la llar.
d) Acompanyament i suport en les activitats laborals, ocupacionals, educatives i/o de participació social i econòmica.
3.5 Les activitats laborals i/o educatives compreses en l'àmbit d'aplicació d'aquesta Ordre han de reunir els requisits següents:
a) L'activitat laboral s'ha de desenvolupar en un centre especial de treball, un centre ocupacional o una empresa ordinària, o bé s'ha d'acreditar treball d'autònom.
b) L'activitat educativa s'integra en un programa d'estudis de caràcter continuat.
c) La formació s'imparteix en un centre públic o privat legalment autoritzat.
d) L'ensenyament s'ofereix en modalitat virtual o presencial.
e) El programa d'estudis està reconegut, homologat o autoritzat, segons els casos, per l'autoritat pública competent.
Requisits de les persones beneficiàries
Les persones beneficiàries de la prestació econòmica d'assistència personal han de reunir i acreditar els requisits següents:
a) Els requisits generals establerts en l'article 5 de la Llei 39/2006, de 14 de desembre.
b) La situació legal de gran dependència, grau III.
c) La participació en activitats educatives i/o laborals regulars, en els termes establerts per l'article precedent.
d) Estar capacitat, per elles mateixes o per mitjà dels seus tutors legals o guardadors de fet, per ordenar i supervisar les activitats del servei d'assistència personal.
e) En la modalitat de suport personal i integració laboral i/o educativa, tenir 16 anys o més en la data de resolució del Programa Individual d'Atenció (PIA).
5.1 La prestació econòmica d'assistència personal, en les dues modalitats previstes, ha de ser acordada en la resolució administrativa sobre el PIA, prèvia proposta de l'òrgan competent.
5.2 L'assistència personal, en les dues modalitats previstes, ha de ser objecte d'un contracte civil de prestació de serveis entre la persona beneficiària i l'entitat corresponent, o un contracte laboral entre la persona beneficiària i la persona encarregada de l'assistència personal.
La Generalitat de Catalunya no formarà part ni serà responsable, en cap cas, de la relació contractual establerta.
5.3 El contracte esmentat en l'apartat anterior, a més dels continguts generals previstos en la legislació civil o laboral, ha d'incorporar les condicions específiques de prestació del servei establertes en aquesta Ordre i en el PIA, i la clàusula de confidencialitat corresponent.
5.4 L'assistència personal, en la modalitat d'acompanyament a activitats laborals i/o educatives, es presta en règim horari de dedicació parcial, per un període de temps d'entre 60 i 80 hores mensuals, que es concretarà en la resolució del PIA.
5.5 L'assistència personal, en la modalitat de suport personal i integració laboral i/o educativa, es presta en règim horari de dedicació completa.
Requisits de la persona encarregada de l'assistència personal
La persona encarregada de l'assistència personal ha de reunir i acreditar els requisits següents:
a) Ser major de 18 anys en la data de signatura del contracte previst en l'article 5 d'aquesta Ordre.
b) Afiliació, alta i cotització en el règim corresponent de la Seguretat Social, d'acord amb la legislació vigent en la matèria.
c) Idoneïtat per a la prestació del servei regulada en aquesta Ordre, que és valorada discrecionalment per l'òrgan encarregat d'elaborar la proposta de PIA, tenint en compte l'experiència i la formació prèvia de la persona candidata.
d) Formació, en els termes establerts per la normativa i la programació vigent.
7.1 L'import de la prestació econòmica d'assistència personal es determina d'acord amb el que estableix l'Ordre ASC/433/2007, de 23 de novembre, i les prescripcions addicionals previstes en la present Ordre.
7.2 En raó de la dedicació horària parcial, l'import màxim de la prestació econòmica d'assistència personal, en la modalitat d'acompanyament a activitats laborals i/o educatives, serà el 70% de la quantia establerta en la normativa estatal corresponent.
D'acord amb la disponibilitat pressupostària, la prestació econòmica d'assistència personal, en la modalitat de suport personal i integració laboral i/o educativa, té un nivell addicional de protecció, l'import del qual serà igual al nivell addicional que correspondria al 60% de la prestació econòmica d'assistència personal.
Aquest nivell addicional només s'aplicarà a les persones amb una capacitat econòmica situada entre 0 i 2,5 vegades l'índex de renda de suficiència de Catalunya (IRSC), i es calcularà d'acord amb la disposició addicional primera, apartat 1.a) de l'Ordre ASC/433/2007, de 23 de novembre, amb les modificacions incorporades en aquesta Ordre.
9.1 La prestació econòmica d'assistència personal, en la modalitat de suport personal i integració laboral i/o educativa, és incompatible amb qualsevol altre prestació del Sistema Català d'Autonomia i Atenció a la Dependència (SCAAD), d'acord amb la disposició addicional quarta d'aquesta Ordre.
9.2 La prestació econòmica d'assistència personal, en la modalitat d'acompanyament a activitats laborals i/o educatives, és compatible amb el Servei d'Ajuda a Domicili i el Servei de Centre de Dia, d'acord amb els criteris d'intensitat del servei previstos en la disposició addicional quarta d'aquesta Ordre.
Import mínim garantit en les prestacions econòmiques del SCAAD
Les prestacions econòmiques del SCAAD tenen un import mínim garantit.
Es garantirà el 25% de l'import de la prestació econòmica que li correspondria a la persona beneficiaria d'acord amb el seu grau i nivell quan aquesta rebi una prestació d'anàloga naturalesa regulada en l'article 31 de la Llei 39/2006.
Aquest import mínim garantit s'establirà només per a les persones beneficiàries la capacitat econòmica de les quals estigui situada entre 0 i 2,5 vegades l'IRSC i l'import a percebre estigui comprés entre 0 i el 25% de la prestació econòmica.
Servei d'Assistent Personal i altres serveis equivalents.1 El Servei d'Assistent Personal per a persones amb discapacitat física, previst a l'annex de la Llei 12/2007, d'11 d'octubre, de serveis socials, i la prestació econòmica d'assistència personal, regulada en aquesta disposició, són incompatibles, llevat del supòsit previst en l'apartat tercer d'aquesta disposició addicional..2 La prestació econòmica d'assistència personal, en la modalitat de suport personal i integració laboral i/o educativa, és incompatible amb altres prestacions de servei o econòmiques de caràcter públic que tinguin el mateix objecte i finalitat..3 La prestació econòmica d'assistència personal, en la modalitat d'acompanyament a activitats laborals i/o educatives, és compatible amb altres prestacions de servei o econòmiques de caràcter públic que tinguin el mateix objecte i finalitat, sempre i quan la suma de la cobertura horària d'ambdues no superi la dedicació completa.
En cas de superar-la, la prestació de caràcter públic que tingui el mateix objecte i finalitat serà incompatible, llevat que es redueixi proporcionalment per no superar el límit esmentat.
Revisió de programes individuals d'atenció en vigor
Els òrgans competents podran revisar d'ofici, o a instància de la persona interessada o dels seus representants legals, els programes individuals d'atenció notificats abans de l'entrada en vigor d'aquesta Ordre.
Modificació de l'Ordre ASC/433/2007, de 23 de novembre.1 S'afegeix un apartat sisè a l'article 3 de l'Ordre ASC/433/2007, de 23 de novembre, per la qual s'estableixen els criteris per determinar l'import de les prestacions econòmiques del Sistema per a l'Autonomia i l'Atenció a la Dependència (SAAD), en l'àmbit territorial de Catalunya, amb el redactat següent:.3.6 En raó de la dedicació horària parcial, l'import màxim de la prestació econòmica d'assistència personal, en la modalitat d'acompanyament a activitats laborals i/o educatives, serà el 70% de la quantia establerta en la normativa estatal corresponent, i es modularà en funció del grau i nivell d'acord amb el que estableix l'article 4 de l'Ordre ASC/433/2007...2 Es modifica el punt a) de l'apartat 1 de la disposició addicional primera de l'Ordre ASC/433/2007, de 23 de novembre, que queda redactat de la manera següent:.a) Es podrà aplicar el nivell addicional a la prestació econòmica vinculada al servei residencial, fins al límit del 60% de la prestació, d'acord amb els criteris següents:.Capacitat econòmica
Modificació de l'Ordre ASC/55/2008, de 12 de febrer.1 S'afegeix un apartat sisè a l'article 2 de l'Ordre ASC/55/2008, de 12 de febrer, per la qual s'estableixen els criteris per determinar les compatibilitats i les incompatibilitats entre les prestacions del Sistema Català d'Autonomia i Atenció a la Dependència (SCAAD) i les prestacions del Sistema Públic de Serveis Socials (SPSS), en l'àmbit territorial de Catalunya, amb el redactat següent:.2.6 La prestació econòmica d'assistència personal, en la modalitat de suport personal i integració laboral i/o educativa, és incompatible amb qualsevol altra prestació del Sistema Català d'Autonomia i Atenció a la Dependència (SCAAD)...2 És modifica l'article 4 de l'Ordre ASC/55/2008, de 12 de febrer, que queda redactat de la manera següent:.Article 4.Compatibilitats entre prestacions del SCAAD.4.1 La compatibilitat entre dues prestacions de servei o entre una prestació de servei i una prestació econòmica del SCAAD està limitada pels criteris d'intensitat regulats als apartats següents..4.2 En el supòsit descrit en l'apartat anterior, en el procés de l'acord del Programa Individual d'Atenció es determina prèviament la prestació principal i la prestació no principal o secundària, sobre la qual s'apliquen les limitacions establertes en aquest article..4.3 Si la prestació no principal o secundària és una prestació econòmica, la limitació consisteix en una reducció del 50% de l'import final que s'obté després d'aplicar l'Ordre ASC/433/2007, de 23 de novembre..4.4 Si la prestació no principal o secundària és una prestació de servei, les limitacions d'intensitat són les següents:.a) Centre de dia i servei d'ajuda a domicili..El servei de centre de dia és compatible amb el servei d'ajuda a domicili, la intensitat del qual queda limitada d'acord amb el grau i nivell de dependència de la persona.
Així, en aquest supòsit, la intensitat màxima del servei d'ajuda a domicili és:.Grau 3-2, 30 hores/mes..Grau 3-1, 25 hores/mes..Grau 2-2, 20 hores/mes..b) Centre de dia i prestació econòmica vinculada al servei d'ajuda domiciliària..La limitació s'aplica sobre el servei del centre de dia, la intensitat del qual queda reduïda fins un màxim de 80 hores mensuals..c) Centre de dia i prestació econòmica per vetllador no professional..La limitació s'aplica sobre el servei del centre de dia, la intensitat del qual queda reduïda fins un màxim de 80 hores mensuals..d) Centre de dia i llar-residència per a persones amb situació de dependència menors de 65 anys..Els serveis indicats són compatibles, sempre que el servei de llar-residència no disposi d'un règim d'atenció de 24 hores..e) Servei d'ajuda a domicili i prestació econòmica vinculada al servei de centre de dia..La limitació s'aplica sobre el servei d'ajuda a domicili, la intensitat del qual queda limitada d'acord amb el grau i nivell de dependència de la persona.
Així, en aquest supòsit, la intensitat màxima del servei d'ajuda a domicili és:.Grau 3-2, 30 hores/mes..Grau 3-1, 25 hores/mes..Grau 2-2, 20 hores/mes..f) Servei d'ajuda a domicili i prestació econòmica per vetllador no professional..La prestació econòmica per vetllador no professional i la prestació de servei d'ajuda a domicili són compatibles.
La intensitat del servei d'ajuda a domicili es limita d'acord amb els criteris següents:.Grau 3-2, 30 hores/mes..Grau 3-1, 25 hores/mes..Grau 2-2, 20 hores/mes..g) Servei d'ajuda a domicili i prestació econòmica d'assistència personal, en la modalitat d'acompanyament a activitats laborals i/o educatives..La prestació econòmica d'assistència personal, en la modalitat d'acompanyament a activitats laborals i/o educatives, i la prestació de servei d'ajuda a domicili són compatibles.
La intensitat del servei d'ajuda a domicili es limita d'acord amb els criteris següents:.Grau 3-2, 30 hores/mes..Grau 3-1, 25 hores/mes..4.5 La prestació del servei del centre de dia i la prestació econòmica d'assistència personal, en la modalitat d'acompanyament a activitats laborals i/o educatives, són compatibles si el centre de dia realitza activitats de teràpia ocupacional o d'inserció laboral i no hi ha contracte de treball entre la persona beneficiària i el centre.
En cap cas es podrà considerar el servei de centre de dia com a prestació secundària..4.6 L'òrgan competent podrà reduir o suprimir les limitacions indicades en els apartats 3, 4 i 5 d'aquest article en casos excepcionals, amb l'informe previ de l'òrgan encarregat d'elaborar la proposta de PIA..
Valoració d'ofici de les persones ingressades en centres de la Xarxa de Serveis Socials d'Atenció Pública.1 L'òrgan competent podrà acordar, d'ofici, la valoració de la situació de dependència de les persones ingressades en els centres residencials de la Xarxa de Serveis Socials d'Atenció Pública..2 L'acord esmentat en l'apartat anterior podrà establir, si és el cas, les equivalències o passarel·les entre el barem d'ingrés en el centre residencial i el barem regulat pel Reial decret 504/2007, de 20 d'abril..3 La resolució final del procediment de valoració indicat en els apartats precedents serà notificada a les persones interessades, especificant el grau i el nivell de dependència que els correspon, d'acord, si és el cas, amb les passarel·les esmentades..4 En els casos precedents, l'òrgan competent podrà elaborar, d'ofici, un Programa Individual d'Atenció (PIA) de continuïtat, que tindrà efectes econòmics des de l'1 de gener de 2008.
En aquest cas, el règim econòmic de la prestació es regirà per l'Ordre ASC/432/2007, de 22 de novembre.
Cartera de Serveis Socials.1 Els articles 2 a 9 d'aquesta Ordre tenen vigència transitòria fins l'entrada en vigor de la Cartera de Serveis Socials prevista a l'article 24 de la Llei 12/2007, d'11 d'octubre, de serveis socials, i es mantindran en vigor des d'aleshores, en tot allò que no la contradigui..2 En aquest sentit, els articles esmentats es consideren, fins l'entrada en vigor de la Cartera, norma de desplegament de la Llei 39/2006, de 14 de desembre, d'acord amb el Decret 115/2007, de 22 de maig, i, des d'aleshores, seran considerats disposició complementària de desplegament de la Cartera esmentada.
Procediments en tràmit en la data d'entrada en vigor d'aquesta Ordre
Aquesta Ordre s'aplicarà en tots els procediments d'elaboració del Programa Individual d'Atenció (PIA) que no estiguin resolts ni notificats en la data de la seva entrada en vigor.
Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya (DOGC).
Barcelona, 14 de juliol de 2008